b'\n_START_ARTICLE_\nBorgu\n_START_SECTION_\nIstorija\n_START_PARAGRAPH_\nBorgu\xc2\xa0\xe2\x80\x93 viena i\xc5\xa1 haus\xc5\xb3 valstybi\xc5\xb3, klest\xc4\x97jusi Sahelio civilizacijoje. Ji buvo \xc4\xafkurta apie XV a. ir priklaus\xc4\x97 septyni\xc5\xb3 antrini\xc5\xb3 valstybi\xc5\xb3 (Banza bakvai) grupei. \xc5\xa0ios valstyb\xc4\x97s k\xc5\xabr\xc4\x97jai ir valdovai nebuvo etniniai hausai, o tauta, vadinama baribais (ar borgava). Jos valdovai buvo tituluojami ne sarkin, kaip daugumoje haus\xc5\xb3 valstybi\xc5\xb3, o kibe._NEWLINE_Tai nebuvo vieninga centralizuota valstyb\xc4\x97, o grei\xc4\x8diau valstyb\xc4\x97li\xc5\xb3 konfederacija, ap\xc4\x97musi visas barib\xc5\xb3 gyvenamas \xc5\xbeemes. Pagrindinis \xc5\xa1ios konfederacijos miestas-valstyb\xc4\x97 buvo buvo Busa, laikoma dvasine barib\xc5\xb3 sostine, ta\xc4\x8diau svarbi\xc4\x85 politin\xc4\x99 vald\xc5\xbei\xc4\x85 tur\xc4\x97jo Nikis. Dar vienas barib\xc5\xb3 miestas, Ilo, buvo svarbus ekonominis centras. Kisra legenda pasakojo, kad \xc5\xa1iuos tris miestus \xc4\xafk\xc5\xabr\xc4\x97 legendinis Kisra, i\xc5\xa1eivis i\xc5\xa1 Arabijos. Kiti svarb\xc5\xabs Borgu miestai-valstyb\xc4\x97s buvo Paraku, Kandis, Kvand\xc4\x97._NEWLINE_Fulbiams suk\xc5\xabrus Sokoto kalifat\xc4\x85, Borgu buvo \xc4\xafjungta \xc4\xaf j\xc4\xaf, ir vietin\xc4\x99 dinastij\xc4\x85 pakeit\xc4\x97 fulbi\xc5\xb3 emyr\xc5\xb3 dinastija. Jie tituluoti emyrais arba sarkinais._NEWLINE_1897\xc2\xa0m. Borgu buvo u\xc5\xbeimta brit\xc5\xb3 (\xc4\xafjungta \xc4\xaf Nigerij\xc4\x85), o 1898\xc2\xa0m. susitarimu su pranc\xc5\xabzais pasidalinta: pastariesiems atiteko vakariniai valstyb\xc4\x97s miestai. Tai padidino vietos vaidus, ir nuo Busos atskilo Kajamos emyratas. Jis prie Busos buvo prijungtas tik 1954\xc2\xa0m., Nigerijos sud\xc4\x97tyje suformuojant tradicin\xc4\x99 Borgu karalyst\xc4\x99 su ceremonine valdovo institucija. Dabartinis Borgu emyras yra Haliru Dantoro Kitoro III dan Muhammadu Sani, valdantis nuo 2002\xc2\xa0m.'